《游鼓山一首》
宋代·苏籀

呼船起柁乘潮平，掠窗飘箔疏雨倾。
漱石枕流东道主，栉风沐雨吾曹行。
百寻悬瀑泻绅佩，两边乔木翔枅甍。
乞浆满瓯牛乳粥，纵酒下箸驼蹄羹。
跻摩顶踵历蹬术，牵挽葛藟披荆榛。
荒浪搀差复奄霭，巀嶭屭贔仍棱层。
嘷烟啸雨猨鹤宅，绝山航海樵渔能。
草衣穴处避世士，木食涧饮安禅僧。
芝房云阁无尽藏，月屏风幌长明灯。
笑看闤闠一蚁垤，挥斥氛祲投蛮藤。
径行石窦解縢屩，饮灌匏杓谈淄渑。
莫嗔踏碎苍苔色，莫嫌汲濁阴井清。
膏肓泉石有鉴裁，腾踔岩崿试股肱。
要识石鼓真面目，立置枕几非绘缯。
风吹杨叶此山下，欲问故老知谁应。
市朝一梦争夺际，山海萧散堪伏膺。

作者简介：（1091—?）眉州眉山人，字仲滋。苏迟子。事亲孝，仅十余岁，侍祖辙于颍昌九年，未尝去侧。以祖荫官陕州仪曹，历太府监丞、将作监丞。请祠归，卒年七十余。以文学见知于晁说之、洪炎等人。有《栾城遗言》、《双溪集》。